Diari Oficial de la Generalitat Valenciana


Sumari del DOGV 3488, del 05-05-1999 (1999/3411)

ORDRE de 23 de març de 1999, de la Conselleria de Cultura, Educació i Ciència, per la qual s'aproven les bases reguladores per a complementar les beques a la mobilitat dels estudiants universitaris, programa Sócrates Erasmus.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3488

Data del DOGV
:   05-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3411


Data del document
:   23-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * Comunitat Europea
    * ajuda pública
    * suport econòmic
    * estudiant
    * alumne
    * assignació per estudis

ORDRE de 23 de març de 1999, de la Conselleria de Cultura, Educació i Ciència, per la qual s'aproven les bases reguladores per a complementar les beques a la mobilitat dels estudiants universitaris, programa Sócrates Erasmus. [1999/3411]
  
El desenrotllament de la dimensió internacional constituïx una de les claus en la millora dels ensenyaments universitaris. En este sentit existixen diverses iniciatives en este camp, per al foment de la mobilitat d'estudiants universitaris que permet realitzar part dels seus estudis en uns altres països.
  
Les universitats de la Comunitat Valenciana, conscients de la importància d'esta dimensió europea, han participat en estes accions des del principi, obtenint finançament per part d'institucions i dels seus fons propis.
  
La Generalitat Valenciana amb la voluntat de fomentar la dimensió europea a les universitats valencianes, i per esta raó oferix als estudiants universitaris estes ajudes, com a mecanisme per a garantir i millorar la participació dels estudiants valencians en els programes de mobilitat per a la realització d'estudis universitaris en altres països.
  
Per tot això, fent ús de les atribucions que em conferixen l'article 35 de la Llei 5/1983, de 30 de desembre de Govern Valencià, i el Decret 197/1996, del Govern Valencià, que establix el Reglament Orgànic i Funcional de la Conselleria de Cultura, Educació i Ciència,
  
ORDENE
  
Primer
  
Convocar la concessió d'ajudes complementàries a les beques per al foment de la mobilitat, Programa Sócrates Erasmus, dels estudiants universitaris de la Comunitat Valenciana, per a l'any 1999.
  
Segon
  
L'import global màxim de les ajudes que s'han de concedir serà de quaranta milions (82.227.013) de pessetes, amb càrrec a la línia pressupostària 402/000/99 del programa 64.13.589.06 Ensenyaments Universitaris, del Pressupost de la Generalitat Valenciana per a 1999.
  
Tercer
  
S'aproven les bases que han de regir la concessió de beques a les quals es referix esta ordre i que s'inclouen com a annex a la present ordre.
  
Disposicions finals
  
Primera
  
Es faculta la directora general d'Ensenyaments Universitaris i Investigació perquè dicte les instruccions complementàries que siguen necessàries per a portar a cap allò que s'ha disposat en esta ordre i es delega en esta l'atribució de resoldre la present convocatòria.
  
Segona
  
Esta ordre entrarà en vigor el mateix dia de la seua publicació en el Diari Oficial de la Generalitat Valenciana. Contra esta ordre, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la seua publicació. Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 23 de març de 1999
  
El conseller de Cultura, Educació i Ciència
  
MANUEL TARANCÓN FANDOS
  
ANNEX
  
Bases per a la concessió de les ajudes
  
Primera. Objecte
  
La present convocatòria té per objecte complementar la quantia de les beques que reben els alumnes de les universitats de la Comunitat Valenciana beneficiaris del Programa de la Unió Europea Sócrates, acció Erasmus, amb l'objecte de dur a terme períodes d'estudi reconeguts en institucions associades d'altres països membres de la Unió Europea.
  
Segona. Beneficiaris
  
Els alumnes de les universitats públiques de la Comunitat Valenciana, beneficiaris del Programa Sócrates Erasmus durant el curs acadèmic 1998/1999.
  
Tercera. Sol·licituds
  
Les sol·licituds seran formalitzades per les Universitats Públiques de la Comunitat Valenciana, com a gestores de les beques.
  
Quarta. Tramitació
  
4.1. Les sol·licituds seran presentades per les universitats en el termini d'un mes a partir de l'endemà de la publicació d'esta convocatòria en el Diari Oficial de la Generalitat Valenciana. Si este termini finalitzara en dia inhàbil o en dissabte, s'entendrà prorrogat al primer dia hàbil següent.
  
4.2. Les sol·licituds hauran d'anar acompanyades de la següent documentació:
  
a) Documentació que acredite el finançament concedit per la universitat o altres institucions als programes de mobilitat per a la realització d'estudis universitaris en altres països de membres de la Unió Europea.
  
b) Relació individualitzada i certificada d'alumnes de la universitat sol·licitant, beneficiaris en concepte de becaris per a dur a terme períodes d'estudi reconeguts en institucions associades d'altres països membres de la Unió Europea durant el curs acadèmic 1998/1999, amb expressió de la quantia total de la beca.
  
4.3. Les sol·licituds es presentaran en el Registre General de la Conselleria de Cultura, Educació i Ciència o en qualsevol dels llocs i pels procediments a què fa referència l'article 38 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
  
4.4. L'administració podrà requerir a l'interessat perquè, en el termini màxim de deu dies esmene defectes formals percebuts, amb indicació que si no ho fa, se li considerarà desestimada la seua petició, s'arxivarà sense més tràmit l'expedient, i l'administració no estarà obligada a dictar resolució expressa sobre esta sol·licitud, de conformitat amb allò que s'ha disposat en els articles 71.1 i 42.1 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
Cinquena. Selecció de les sol·licituds
  
5.1. Rebudes les sol·licituds, la Direcció General d'Ensenyaments Universitaris i Investigació comprovarà el compliment dels requisits i les condicions de participació en la convocatòria i podrà requerir la informació addicional que considere necessària.
  
5.2. L'avaluació de les sol·licituds serà realitzada d'acord amb els criteris de selecció assenyalats a continuació, per una comissió presidida per la directora general d'Ensenyaments Universitaris i Investigació, i de la qual formaran part el cap del Servei de Gestió i Administració Universitària i un representant de cada universitat pública de la Comunitat Valenciana, amb programes de beques per a la mobilitat dels estudiants en països de la Unió Europea durant el curs 1998/1999. El secretari d'esta comissió, que actuarà amb veu però sense vot, serà un funcionari de la Direcció General d'Ensenyaments Universitaris i Investigació designat per la directora general.
  
Sisena. Quantia
  
La quantia de les ajudes serà l'import global que corresponga per universitat, per a la seua distribució entre els alumnes de cadascuna beneficiaris d'una beca per a cursar estudis en altres països membres de la Unió Europea. Es determinarà d'acord amb els següents criteris:
  
a) Nombre d'alumnes de la universitat sol·licitant acollits en programes europeus de mobilitat en el curs 1998/1999.
  
b) Quantia de l'ajuda aportada per organismes europeus amb destinació al programa de mobilitat per al qual se sol·licita l'ajuda.
  
c) Quantia de l'ajuda aportada per la universitat amb destinació al programa per al qual se sol·licita l'ajuda.
  
Setena. Resolució
  
7.1. Les propostes de la Comissió, elaborades d'acord amb els criteris establits en la base anterior, s'elevaran a la directora general d'Ensenyaments Universitaris i Investigació, qui per delegació del conseller de Cultura, Educació i Ciència, acordarà la concessió de l'ajuda i determinarà la seua quantia expressada globalment per a cada universitat, amb una relació dels alumnes beneficiaris de les ajudes d'acord amb la relació certificada presentada per cada Universitat.
  
7.2. El termini per a dictar resolució serà de quinze dies a comptar des de la finalització del termini establit per a presentar les sol·licituds. Si no es dictara resolució per l'òrgan competent en este termini, es podrà considerar desestimada la sol·licitud per silenci administratiu.
  
7.3. La resolució es publicarà en el Diari Oficial de la Generalitat Valenciana, i es notificarà als interessats d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
Huitena. Justificació i pagament
  
L'import global de les ajudes es lliurarà a cada universitat, prèvia justificació davant de la Direcció d'Ensenyaments Universitaris i Investigació de l'acte administratiu de la universitat pel qual s'acorde l'increment de la quantia de la beca als alumnes beneficiaris en concepte de becaris de programes de mobilitat en el curs 1998/1999, amb expressió de la quantia del complement d'esta i del total resultant, així com de la seua notificació a l'alumne beneficiari. Esta justificació haurà de ser presentada en el termini d'un mes des de la publicació de la resolució d'adjudicació.